<classify> NAIBU Waziri wa Elimu na Mafunzo ya Amali Zanzibar, Simai Mohamed Said amesema Zanzibar itaendelea kushirikiana na Shirika la Nguvu za Atomiki Duniani IAEA ili kukuza na kuimarisha teknolojia ya utumiaji wa mionzi.Aliyasema hayo katika mkutano wa pamoja na ujumbe wa IAEA kanda ya Afrika na kuongeza kuwa Zanzibar bado ipo chini kwa utumiaji wa teknolojia ya mionzi.Aidha aliutaka ujumbe huo kuunganisha nguvu na Wizara ya Elimu kupitia Chuo cha Taifa cha Zanzibar SUZA ili nao waweze kutoa elimu kuhusiana na matumizi ya teknolojia ya mionzi. Mkurugenzi wa IAEA kanda ya Afrika, Profesa Shaukati Abdulrazak alisema malengo hasa ya IAEA ni kutumia teknolojia katika uzalishaji wa vyakula, kuondoa wadudu waharibifu wa mazao na kupambana na maradhi ya saratani. Aidha alisema IAEA ipo tayari kuwajengea uwezo Wazanzibari ili waweze kutumia teknolojia kwa lengo la kuleta maendeleo zaidi na teknolojia hiyo ni kuhakikisha kila chakula ni salama kwa matumizi ya binadamu. Alisema wataendeleza ushirikkano ili kuhakikisha Zanzibar nayo inapata kifaa cha kupimia maradhi ya saratani. Mkurugenzi Mkuu wa Tume ya Nguvu za Atomiki TanzaniaTAEC Profesa Lazaro Busagala alisema kwa kazi ya majaribio ya mwanzo ya shirika hilo la Zanzibar ni kuhakikisha hakuna kabisa wadudu aina ya mbungo, kazi ambayo imefanikiwa kwa kiasi kikubwa.  <topic>: KITAIFA 